ועדת העבודה, הרווחה והבריאות, כנסת 16, פרוטוקול מספר 227, 2004-07-19 11:30

שאול יהלום: אני מתכבד לפתוח את ישיבת ועדת העבודה, הרווחה והבריאות.

שאול יהלום: הנושא שלנו היום הוא הפרוצדורה שנקראת: דיון בסדר מהיר.

שאול יהלום: מגישת ההצעה היא חברת הכנסת מרינה סולודקין.

שאול יהלום: היא הגישה הצעה ונשיאות הכנסת הכירה בדחיפות ההצעה.

שאול יהלום: הנושא הוא: קיצוץ בתקציב שעות התרגום לחרשים.

שאול יהלום: בבקשה, חברת הכנסת סולודקין.

מרינה סולודקין: אני מאוד מודה ליושב ראש ועדת העבודה והרווחה, חברי, שאול יהלום, שהסכים לקיים דיון מהיר.

מרינה סולודקין: כמו שנהוג אצלי, אני קיבלתי מכתב ברוסית ממתורגמנית מעברית לשפת הסימנים ברוסית.

מרינה סולודקין: אחר כך, קראתי שיש רק 6 מתורגמנים שעובדים בארץ והבנתי, שיש בעיה חמורה מאוד ודחופה מאוד.

מרינה סולודקין: אחרי הבירורים במשרד העבודה והרווחה וגם באגודה הארצית לחרשים, שנעשו על-ידי העוזרת שלי דבורה מרגוליס-קדמן ושל מנהלת הוועדה וילמה מאור, אנחנו יודעים שיש סכסוך בין האגודה לחרשים ומשרד העבודה והרווחה ויש קורבנות והם החרשים, שמדברים עברים וחרשים שמדברים שפות אחרות, כולל השפה הרוסית.

מרינה סולודקין: אני לא רוצה לקחת עמדה בסכסוך בין המשרד והאגודה, מפני שאין לי את הכלים ואמצעים לקבוע מי צודק ומי לא צודק.

מרינה סולודקין: אבל , אני מאוד מבקשת מיושב ראש הוועדה, להגיע היום לפתרון, אפילו פתרון זמני, שחרשים צריכים לקבל שירות של תרגום לשפת הסימנים, אפילו שיש סכסוך, אפילו שהפסיקו לממן את שירותי התרגום.

מרינה סולודקין: אני חושבת שאם אנחנו נקדם את זה בצורה יפה, אנחנו צריכים להגיע לאיזה שהוא פתרון שיהיו שירותי תרגום לחרשים.

מרינה סולודקין: תודה.

שאול יהלום: תודה לחברת הכנסת סולודקין.

שאול יהלום: דוקטור אלישר, בבקשה.

שלמה אלישר: אקדים ואומר, שלשירותי תמיכה ותקשורת, שכוללים הקף בערוצי התקשורת, כלומר, רכישת אביזרי עזר לאנשים עם לקויות שמיעה וחירשות וגם שירותי תרגום ותמלול מוקצה תקציב של מעל 12 מיליון שקל בשנת 2004 מתוכו 1.8 מיליון שקל מיועדים לשירותי תרגום ותמלול.

שלמה אלישר: אין לי כל בעיה תקציבים בעניין הזה.

שלמה אלישר: האוצר תקצב את שירותי הצמיחה בתקשוב בצורה משביעת רצון לחלוטין.

שאול יהלום: אז בישיבה הזאת אנחנו עוסקים ב-1.8 מיליון שקל, נכון?

שלמה אלישר: זה חלק מהתמונה.

שלמה אלישר: אנחנו למעשה הפסקנו את העברת הכספים של כל מרכז שירותי תמיכה ותקשורת לארגון החרשים ותכף אסביר גם מדוע.

שאול יהלום: לפני כן, תסביר לנו מה זה שירותי תרגום ותמלול?

שלמה אלישר: ב-15.8.02 חתמה הממשלה על הסכם עם ארגוני החרשים ובהסכם הזה נקבע, שהממשלה תעביר לאוכלוסיית אנשים בוגרת עם חירשות ולקויות שמיעה 4 שירותים: שירות אחד הוא דמי תקשורת, שזה תשלום קבוע שניתן לחשבון הבנק של כל אדם שעומד בקריטריונים של ירידה של לפחות 70 דציבלים באוזן השומעת, הטובה יותר.

שלמה אלישר: גיל ההתחרשות הוא בגיל שנה עד גיל 3 ויש הבדל בין חרש שעובד לבין חרש שאיננו עובד.

שלמה אלישר: אני יכול לתת לך פלאייר של המשרד, שלמעשה מצוינים בו כל השירותים הניתנים - -

שאול יהלום: תגיד לנו את הדברים בתמצית.

שלמה אלישר: זה סוג אחד של שירותים.

שלמה אלישר: שירות נוסף זה סל תקשורת, שאומר שלמעשה אנחנו משלמים אחת ל-4 שנים כ-3500 שקל עבור רכישת מכשירי עזר שיקומיים.

שלמה אלישר: אנחנו משתתפים בהוצאה ובעלויות שלהם.

שלמה אלישר: בנוסף לזה, ניתן שירותי תרגום ותמלול, כאשר למעשה בתקופה שקדמה לחתימת ההסכם בין הממשלה לאגודת החרשים אנחנו נתנו 16 שעות תרגום בשנה, שזה כמובן מעט מאוד ועם החתימה, אנחנו הגדלנו את זה מ-16 שעות תרגום בשנה ל-45 שעות תרגום בשנה לחרשים.

שאול יהלום: אני חרש.

שאול יהלום: מה זה ה-45 שעות שאני מקבל?

שלמה אלישר: כאדם שעומד בהגדרה של חירשות, מעל גיל 18, הוא זקוק לשירותי תרגום ותמלול כאשר הוא בא במגע עם אנשים שונים, בכל מיני שירותים שהוא זקוק להם והוא צורך אותם.

שלמה אלישר: שירותי הרווחה, שירותי בריאות, בנק, בית משפט, הוא בא עם מתורגמן והוא מבצע את הדברים.

שאול יהלום: זאת אומרת, אם יש לי עכשיו משפט אז אני מזמין מישהו והוא בא אתי לבית המשפט ומתרגם אותי מהשפה שלי, שפת הסימנים והפוך ולזה יש לי 45 שעות.

שלמה אלישר: אמת.

שלמה אלישר: במרכז תמיכה ותקשורת לאנשים עם חירשות בארגון החרשים יש כרטסת עם רשימה שמית וכל אדם שנקבע שהוא זכאי ל-45 שעות, עורכים שם רישום כמה שעות הוא ניצל וכמה שעות נותרו לו.

שלמה אלישר: בעיקרון, ארגון החרשים הפעיל עד כה 22 מתורגמנים בחוזה ועוד כ-10,15 מתורגמנים, שנתנו שירות על-פי כל מיני צרכים משתנים.

שלמה אלישר: בנוסף לזה, כמו שחברת הכנסת ציינה קודם לכן, היו 6 מתורגמנים לטובת עולים חדשים.

שאול יהלום: כמה חרשים זכאים לקבל מתורגמן?

שלמה אלישר: אנחנו נמצאים כרגע בתהליך של בדיקה של זכאות.

שלמה אלישר: למעשה, אנחנו התחלנו לעבוד לפני קצת למעלה משנה בהפעלת כל הנושא של הזכאויות.

שלמה אלישר: העיכוב שנוצר נבע כתוצאה מההתנגדות של המרכז לשלטון מקומי להפעיל מייד - -

שאול יהלום: תן לי סדר גודל.

שלמה אלישר: אנחנו טיפלנו ב-3500 חרשים.

שלמה אלישר: להערכתנו, יש עוד מספר זהה לזה של חרשים, שעדין לא מיצו את זכאותם לקבלת שירותי תמיכה ותקשורת.

שלמה אלישר: פי 2 ממספר האנשים שעד כה בדקנו את הזכאות שלהם.

שלמה אלישר: הבעיה המרכזית, כפי שהתחלתי לומר לא היתה בעיה של כסף אלא שלנו הוברר, שהאגודה לחרשים קרסה מבחינה כלכלית בגלל התנהלות חמורה ואי סדרים תקציביים מאוד מאוד חמורים.

שלמה אלישר: בהתחלה, אנחנו לא ידענו על התהליך הזה של ההתדרדרות.

שלמה אלישר: ..

שאול יהלום: ממתי האגודה לחרשים עוסקת כקבלן שלכם?

שלמה אלישר: זו אגודה שאנחנו עובדים אתה עשרות שנים באגף השיקום וזה בעצם הגוף המייצג את אוכלוסיית האנשים עם החרשות.

שלמה אלישר: שמענו על כך לפני קצת פחות משנה וחצי.

שאול יהלום: היה מכרז?

שלמה אלישר: לא, אנחנו פנינו לחשב הכללי וביקשנו לתת להם פטור ממכרז, כגוף שלמעשה הוא הספק היחיד לשיטתנו, שעובד עם חרשים, שיש לו תפוצה ארצית, יש לו משרדים בכל מקום.

שאול יהלום: והם קיבלו ללא מכרז לפני שנה וחצי.

שאול יהלום: ההפסקה הזאת, ממתי היא?

שלמה אלישר: לפני שלושה שבועות נתתי הנחייה חד משמעית להפסיק להעביר כספים לאגודת החרשים.

מרינה סולודקין: ב-30 ביוני.

שלמה אלישר: ב-30 ביוני אני נתתי הוראה להפסיק להעביר את הכספים בגלל התנהלות ואי סדרים חמורים.

שלמה אלישר: עוד לפני כן, אני רוצה לציין וחשוב שזה יובא לידיעתך, בשנה האחרונה קיבלנו עשרות רבות של מתורגמנים, כולל מתורגמנים שעסקו בתרגום לאנשים חרשים עולים חדשים.

שלמה אלישר: קיבלנו תלונות על אי העברת כספים ואי תשלום משכורות של חודשיים, שלושה, ארבעה חודשים ויותר.

שלמה אלישר: אנחנו פנינו במספר גדול מאוד של מכתבים לאגודה וביקשנו הסברים.

שלמה אלישר: בשלב מסוים, ביקשתי לשנות את חשבון הבנק וביקשתי גם לפתוח חשבון בנק נפרד שייועד אך ורק לכספים שנותנים בגין שירותי תמיכה ותקשורת.

שלמה אלישר: הם אכן פתחו את החשבון, העבירו את זה לחשבות המשרד אבל הסתבר, שלמרות שהעברנו להם מקדמה של 400 אלף שקל, חלק מהמקדמה הזאת גם נוצלה לצרכים שלא לשמם העברנו להם את הכספים.

שלמה אלישר: כלומר, בחלק מהכספים, אני אומר את זה בצורה ברורה, הם השתמשו לצרכים אחרים.

שאול יהלום: תתאר לנו את התהליך לפי הפעילות שלך.

שאול יהלום: ב-30 ביוני הפסקת, ומה קורה אז?

שלמה אלישר: מייד יצאתי והוצאתי הודעה לעיתונות, כדי למצוא גוף אחר שיכול להפעיל מרכז שירותי תמיכה ותקשורת.

שלמה אלישר: תוך שבועיים לכל היותר, נמצא גוף שיפעיל את שירותי התמיכה והתקשורת.

שלמה אלישר: שבועיים עד שלושה.

שאול יהלום: עד ה-5 לאוגוסט?

שלמה אלישר: אני חושב שכן.

שלמה אלישר: בא נהיה קצת יותר זהירים, אבל אנחנו בהחלט מתחייבים להפעיל את זה מה-15 באוגוסט.

שאול יהלום: נניח שהכל בסדר וכל העובדות נכונות, אז נוצר מצב של הפסקה, שכפי שאתה אומר יכול להיות שזה אדם שיש לו משפט וכל גורלו יקבע בו.

שאול יהלום: זאת אומרת, לא מדובר במותרות.

שאול יהלום: יכול להיות שיש לו ראיון עבודה ואם לא יהיה לו מתורגמן, מתי הוא עוד פעם יקבל ראיון עבודה?

שאול יהלום: נניח שהגעתם למסקנה אחרי שנה וחצי, לא אחרי חודש, מדוע לא נאמר ולא מחפשים את הגוף?

שאול יהלום: החרשים קיבלו.

שאול יהלום: הראיה שהם התלוננו שלא קיבלו.

שאול יהלום: מדוע לא נאמר שיש רציפות?

שאול יהלום: בסדר, ב-15.8 יהיה גוף חדש אבל אם העולם סבל שנה וחצי, אז הוא יסבול עוד חודש וחצי.

שאול יהלום: אבל לא יווצר מצב שלאדם כבד שמיעה במשך חודש וחצי לא יהיה פתרון.

שלמה אלישר: דווקא בגלל הטענה הזאת, שעמדה לנגד עינינו אנחנו למעשה משכנו ומשכנו עד אין סוף את המשך התשלומים מתוך מטרה, כפי שאתה מעלה אותה, כדי שאוכלוסיית החרשים במדינת ישראל לא תפגע ושבכל זאת יינתן שירות.

שלמה אלישר: אבל מסתבר, שזה לא עזר דווקא בגלל הטענה הזאת.

שאול יהלום: אז מה הבעיה שלך, כשהרמת ידיים ב-30 ביוני, להתחיל את החיפוש לגוף החדש תוך כדי המשך מתן העניין לאגודת החרשים וב-15 ביוני או שלושה ימים לפני זה להגיד: כאן מפסיקים וכאן מתחילים ואז, החרשים לא היו נפגעים.

שלמה אלישר: אתה שואל שאלה טובה, כיוון שלא היינו בטוחים ולא ידענו את המצב לאשורו של אגודת החרשים.

שלמה אלישר: המצב לא התגלה לנו באופן מיידי אלא באופן הדרגתי.

שלמה אלישר: בכל פעם קיבלנו איזו שהיא פיסת אינפורמציה - -

שאול יהלום: כן, אבל ההחלטה שלך להפסיק היא החלטה מכרעת שהגעת אליה אחרי מירב המחשבה.

שאול יהלום: אם המגמה של המשרד זה לעזור לחרשים ולא ליצור חורים במערכת, אז באותו יום שקיבלת את ההחלטה הגיעו מים עד נפש.

שאול יהלום: יכול להיות שמה שאתה אומר, שההתלבטויות היו עד ה-30 ביוני אבל כבר הפסקת ואין יותר גרוע מלהפסיק.

שאול יהלום: אז באותו יום לא מפסיקים אלא מקבלים החלטה ומודיעים גם לאגודת החרשים: תערכו לסיים את הכל תוך חודש וחצי...

שלמה אלישר: זה לא מעשי, אני נורא מצטער.

שלמה אלישר: התגלה לנו ב-30 ביוני, בישיבה שבה קיבלתי את ההחלטה, התגלה לנו שלמעשה הם גם לא עמדו בהתחייבויות קודמות.

שלמה אלישר: הם בעצם אמרו לנו שהם מסוגלים לשלם, אבל אנחנו גם התייעצנו והזמנו רואה חשבון חיצוני, גוף חיצוני למשרד והסתבר לנו, שהם בעצם לא מסוגלים.

שלמה אלישר: אם היינו מגיעים למסקנה שהם למעשה לא מסוגלים עוד קודם לכן, היינו נערכים לפני כן כדי להוציא איזה שהוא מכרז או לעשות איזו שהיא בדיקה של גוף שיעשה איזה שהוא העברה מיידית מבלי שאוכלוסיית החרשים תיפגע.

שלמה אלישר: אנחנו לא ידענו את האינפורמציה הזאת וגם כשאנחנו הגענו לישיבה הזאת, לא היה לנו ברור - -

שאול יהלום: אם ב-30 ביוני הייתם מוציאים את המכרז החדש או חוליית ריכוז ובמקביל הייתם ממשיכים חודש ימים, מה היה קורה?

שלמה אלישר: אין לזה שום משמעות להמתנה הזאת של חודש ימים, כיוון שממילא האוכלוסייה לא היתה מקבלת את השירותים שהיתה צריכה לקבל.

שאול יהלום: הבנתי.

שאול יהלום: הם עבדו על ריק.

שלמה אלישר: נכון.

שלמה אלישר: כסף שהיינו מעבירים להם, הם היו ממשיכים לבלוע את זה לתוך איזה חור שחור של מינוס של מיליון שקל ועוד 600 אלף שקל חובות לספקים.

שלמה אלישר: דרך אגב, זה דבר שלא ידענו אותו ולא קיבלנו אינפורמציה מהם.

שלמה אלישר: רק ברגע האחרון התברר לנו המצב הזה.

שאול יהלום: אני שואל: האם כשאתה מדבר על מייצגי חרשים, יש לנו את אגודת החרשים.

שאול יהלום: האם יש עוד גוף שמיצג חרשים, שלא קשור לאגודת החרשים?

שלמה אלישר: יש איגוד מיכ"ה שמתמחה בעיקר בגיל הרך.

שלמה אלישר: יש את ארגון "שמע", שהוא גוף שעובד בפריסה ארצית עם בני נוער ובוגרים צעירים.

שאול יהלום: מה זה "בקול"?

שאול יהלום: אחיה, אתה שייך לאגודת החרשים?

אחיה קמארה: לא.

אחיה קמארה: אני רוצה להגיד משהו: 10% מהאוכלוסייה מוגדרים כאנשים לקויי שמיעה.

אחיה קמארה: בארץ, בערך 10,000 אנשים שהם חרשים, במובן שהם מדברים בשפת סימנים ואגודת החרשים, שהיא אגודה ותיקה מאוד בת 60 שנה, היא זאת שמייצגת אותם.

אחיה קמארה: הארגון של האנשים החרשים שמדברים בשפת הסימנים.

אחיה קמארה: כל שאר אותם למעלה מחצי מיליון אנשים, הם לא אנשים שיודעים שפת סימנים אבל יש להם ירידה בשמיעה ורובם מבוגרים.

אחיה קמארה: עם הגיל, יורדת לאנשים השמיעה ומעל גיל 65 אחד מכל שלושה אנשים הוא אדם כבד שמיעה.

אחיה קמארה: בשביל האנשים האלה קם ארגון "בקול".

אחיה קמארה: זה ארגון של אנשים כבדי שמיעה, רובם ככולם לא מדברים בשפת סימנים ולכן, יש פה שני ארגונים וככה זה בכל העולם.

אחיה קמארה: יש ארגונים למען אנשים לקויי שמיעה.

אחיה קמארה: לקויי שמיעה כוללים כבדי שמיעה וחרשים ואלה הארגונים.

אחיה קמארה: מיכ"ה מטפל בילדים בגיל 0-6, "שמע" בגיל בית ספר.

שאול יהלום: האם אתה מבין משהו בנושא שדובר עד עכשיו?

שאול יהלום: אתה אומר שאתה לא מייצג את החרשים הכבדים.

שאול יהלום: אתה מעורב בזה?

שאול יהלום: הגיעו אליך תלונות או שאתה לא מעורב בזה בכלל?

אחיה קמארה: בהחלט כן.

אחיה קמארה: אם מקשיבים למה שדוקטור אלישר מספר, אז האנשים שזכאים לשירות הזה, זה כל אדם שיש לו ירידה של 70 דציבלים באוזן הטובה לפחות.

אחיה קמארה: אז הרבה אנשים, אולי אפילו יותר מאשר חרשים הם כבדי שמיעה, שזכאים לעניין הזה.

אחיה קמארה: אנחנו, בעקבות הפניה שלנו, לפני שנתיים אגף השיקום של משרד הרווחה הסכים לספק גם שירותי תמלול ולא רק תרגום לשפת סימנים.

אחיה קמארה: זה שירות שניתן לאנשים שהם כבדי שמיעה או לאנשים שלא יודעים שפת סימנים.

שאול יהלום: זאת אומרת, אנשים בארגון שלך נדרשו לאגודת החרשים.

אחיה קמארה: בהחלט.

אחיה קמארה: הגיעו אלינו גם הרבה תלונות ואנחנו כמובן מאוד מצטערים על כך.

שאול יהלום: במצב שנוצר כאן, מה עמדתך?

אחיה קמארה: אני חושב שהכי נכון יהיה קודם לשמוע את נציגי אגודת החרשים, אבל אם אתה רוצה לדעת מה אני חושב, אנחנו מצטערים מאוד על המצב.

אחיה קמארה: אני חושב, שאגודת החרשים הוא ארגון חשוב.

אחיה קמארה: אנחנו מאמינים שחרשים שמדברים בשפת סימנים צריכים להיות ליד חרשים שמדברים בשפת סימנים.

אחיה קמארה: אנחנו מאוד מקווים, שהשמועות על המצב הכל כך קשה שלהם מוקדמות ושהם יצליחו להתאושש.

אחיה קמארה: במצב הנוכחי, אין ספק שצריך למצוא פתרון כי בחודשים האחרונים לא נתנו השירותים.

שאול יהלום: עד לפני ה-30 ביוני.

אחיה קמארה: לא ניתנו השירותים.

שאול יהלום: אנשים התלוננו שהם לא מקבלים את השירות מאגודת החרשים?

אחיה קמארה: נכון.

אחיה קמארה: אנשים היו זקוקים לתרגום משפת סימנים, אנשים היו זקוקים להחזר על פקס, אנשים היו זקוקים להחזר על דמי תקשורת והם לא קיבלו אותם, לא בגלל שאגודת החרשים לא רצו אלא הם לא יכלו.

שאול יהלום: בסדר.

שאול יהלום: עכשיו נשמע את נציגי אגודת החרשים.

שאול יהלום: גברת תירוש, בבקשה.

אסתר תירוש: אני רוצה לומר, שאנחנו נמצאים בדיון הזה, לצערנו הרב, ושאגודת החרשים היתה רוצה להמשיך ולתת את שירותי התמיכה כפי שהיא עשתה עד כה ויותר טוב מזה.

אסתר תירוש: אבל מכיוון שאנחנו נמצאים כאן, מה שאני יכולה להסביר זה שאגודת החרשים נותנת במשך 60 שנה שירותים לחרשים ומלווים אותה משרד הרווחה, בנאמנות רבה.

אסתר תירוש: האגודה לחמה כל הזמן על קידום הזכויות של החרשים וקיבלנו סיוע רב גם ממך.

אסתר תירוש: מה שאנחנו יכולים להגיד זה שהאגודה כבר בשנת 98, נפתח המרכז לשירותי תמיכה וזה באמת היה מהפכה גדולה במדינה, מפני שבפעם הראשונה אדם חרש יכול היה ללכת לרופא, למורה, לפסיכולוג, לעובדת הסוציאלית בליווי של מתורגמן לשפת סימנים.

אסתר תירוש: האגודה עשתה מאמץ מאוד גדול וראתה את זה כערך לקבל את המרכז לשירותי תמיכה, כי גם אז זה לא היה מובן מאליו.

אסתר תירוש: היו עוד כמה ארגונים שהיו מעוניינים לתת את השירות הזה והאגודה ראתה שזה חשוב לתת את זה אצלה, משום שזה הבית של החרשים ולא יתכן, שהם יקבלו את השירות הבסיסי שהם צריכים בבית אחר.

אסתר תירוש: לכן, היא לקחה את זה.

אסתר תירוש: בהתחלה, האגודה עמדה בזה בסדר.

אסתר תירוש: נבנה שירות מאוד מסודר עם אנשי מקצוע.

אסתר תירוש: זה מאוד תרם בכלל לאיכות השירות והיה שיתוף פעולה גם של אנשי המקצוע, העובדים הסוציאליים, נותניי השירותים לחרשים וכל השירות לחרשים גדל.

אסתר תירוש: יותר ויותר חרשים התחילו לבוא לאגודת החרשים כדי לקבל שירות.

אסתר תירוש: בשנים האחרונות המצב הכלכלי של האגודה הלך ונהיה גרוע יותר וזה בגלל שתרומות ירדו בצורה משמעותית ביותר ואולי הגיעו לרמה של 10% ממה שהם היו קודם לכן.

אסתר תירוש: האגודה, לעומת זאת, הגדילה את השירותים שהיא נתנה והיא לא יכלה במשך הזמן לעמוד מול ההוצאות ומבחינה כספית, היא לא יכלה להמשיך לעמוד בזה.

שאול יהלום: את אומרת שמוצדקת המדיניות של משרד הרווחה להעביר את זה, את מרכז התמיכה לגוף אחר?

אסתר תירוש: אני אומרת, שהיום, אגודת החרשים ואני אומרת זאת בצער, שמבחינה כלכלית לא יכולה להמשיך לתת את השירות הזה.

אסתר תירוש: האגודה מאוד מעונינת להחזיר אותו אליה בעתיד, כי היא חושבת שזה המקום הטבעי והנכון שלו.

אסתר תירוש: אני אצייר לכם את זה בעיניים: יש לנו קשישים שמגיעים אלינו ואנשים מבוגרים.

אסתר תירוש: הם לא משתמשים בפקס ולא ב-SMS ולא ב-ICQ.

אסתר תירוש: הם פשוט עולים לחדר ומזמינים מתורגמנית לפי השעות שמתאימות.

אסתר תירוש: מתי שהרופא מקבל או מתי שהמתורגמנית יכולה.

אסתר תירוש: זה לא קיים במקום אחר.

שלמה אלישר: ברור, שאגף השיקום ראה באגודת החרשים ועדין רואה באגודת החרשים את הגוף הטבעי שמייצג את אוכלוסיית החרשים במדינת ישראל.

שלמה אלישר: זה ברור מעל לכל ספק.

שלמה אלישר: אני הייתי צריך לעמוד בפני ועדת פטור של החשב הכללי ולהסביר מדוע בעיני אגף השיקום אגודת החרשים היא הגוף, היא הספק היחידי שנותן את השירות הזה.

שלמה אלישר: זה כדי לקבל פטור ממכרז.

שלמה אלישר: אני הייתי צריך להגן ולבוא ולסנגר בחשב הכללי ולהגיד מדוע אגודת החרשים היא הגוף הראוי לעשות את זה.

שלמה אלישר: אנחנו כמובן הצטערנו מאוד למה שקרה לאגודת החרשים.

שלמה אלישר: אנחנו עובדים אתם המון שנים ובעינינו, זה גוף מאוד חשוב.

שאול יהלום: נניח, שלמרכז תמיכה אתם מחפשים מישהו אחר.

שאול יהלום: איך אתם נוקטים בפעילות שאחרי שייקחו מהם את מרכז התמיכה, אגודת החרשים לא תיפגע בצורה הרסנית?

שלמה אלישר: אנחנו מנהלים איזה שהוא דיאלוג אם אגודת החרשים, שיבנו תכנית הבראה כלכלית.

שלמה אלישר: הם חייבים לבוא עם איזו שהיא תכנית, בלי שום קשר למרכז התמיכה.

שלמה אלישר: בשני שירותים אנחנו עדין ממשיכים לעבוד עם אגודת החרשים.

שלמה אלישר: ראשית, על אגודת החרשים לבנות תכנית של הבראה כלכלית, שתהיה מקובלת על-ידי משרד רואי חשבון שעובד מטעמו של המשרד.

שלמה אלישר: אנחנו נבדוק בכמה שנים הם יכולים להגיע לאיתנות פיננסית כך שיוכלו לעמוד על הרגלים ולחזור ולהפעיל את המרכז מחדש.

שלמה אלישר: שוב, זה בעצם הגוף הטבעי ואנחנו מאוד הצטערנו על מה שקרה.

שלמה אלישר: נקודה שנייה: אנחנו מפעילים עדין שירותים סוציאליים באגודת החרשים, מממנים 6.5 משרות ואנחנו עדין נמשיך להפעיל ולממן את המועדונים החברתיים, שלמעשה נמצאים בסניפים של אגודת החרשים במקומות שונים בארץ.

שאול יהלום: נניח שאתה מוצא גוף אחר.

שאול יהלום: עוד לא מצאתם, אתם בתהליכים עדין.

שאול יהלום: איך יעשה שתהיה איזו שהיא המשכיות?

שלמה אלישר: כל המרכז עובר לגוף החדש.

שאול יהלום: עוד מישהו רוצה להגיד משהו?

שאול יהלום: מי זה מנכ"ל אגודת החרשים?

שאול יהלום: יש דבר כזה?

אורי שילו: אני רוצה להסביר, זה מאוד חשוב, זה דבר בסיסי.

אורי שילו: ראשית, אני מדבר כמבקר האגודה, שלא תהיינה אי הבנות בעניין הזה ואני מתמודד עם הבעיות האלה כבר 6 שנים.

אורי שילו: זה תפקיד חלקי מאוד, מדובר על עד 20 שעות בחודש, לא יותר, וגם לא צריך יותר.

אורי שילו: האגודה נקלעה לקשיים האלה מתוך כל מיני סיבות כאלה ואחרות, שלא זה המקום לפרט אותן.

אורי שילו: היתה ישיבה במשרד העבודה והרווחה וההחלטה שלהם נראית לי נכונה.

אורי שילו: יכול להיות, שאפשר היה לעשות איזו שהיא תקופת ביניים אבל זה כבר עניין של החלטות ארגוניות וזה עניין אחר.

אורי שילו: ביום שישי התקיימה אסיפת חירום של האגודה.

אורי שילו: הועד הקודם התפטר ואסיפת החירום בחרה ועד חירום של שלושה חברים.

אורי שילו: שניים יושבים כאן, מר לוי ומר ממן ועוד גברת מחיפה.

אורי שילו: כבר קבענו ישיבה למחר עם עורך הדין - -

שאול יהלום: אבל אני שואל: האם יש מנכ"ל?

שאול יהלום: אני מבין שהוועד פועל בהתנדבות.

אורי שילו: זאת אחת הבעיות, שאין תקציב להעסיק אנשים.

אורי שילו: היתה מנכ"לית והיא פוטרה, היתה מזכירה והיא פוטרה.

שאול יהלום: פוטרה או שלא היה לה תקציב?

אורי שילו: אין במה לשלם.

אורי שילו: אין כסף.

שאול יהלום: דוקטור אלישר, אתה אומר שאתם מעוניינים לשקם את אגודת החרשים ואפילו אתם מכסים 6.5 משרות, אלא שהן משרות מקצועיות סוציאליות.

שאול יהלום: מה מתברר בסוף?

שאול יהלום: שכל העסק לא עובד כי אין מנכ"ל.

שאול יהלום: זאת אומרת, יכול להיות שמספיק 5 עובדות סוציאליות אבל שיהיה איזה תקציב לשלם למנכ"ל, אדם יעיל שימונה על דעתכם.

שאול יהלום: חשוב שיהיה אדם עם כושר ארגוני וכושר חשבונאי והוא ינהל את העניין.

שלמה אלישר: אני מסכים עם מה שאתה אומר אבל זה בלתי אפשרי ואסביר מדוע: שירותיה עבודה הסוציאלית שממומנים על-ידי האגף ממומנים על-פי מבחני תמיכות אוניברסאליים.

שלמה אלישר: יש לנו היום מעל 150 ארגוני נכים.

שלמה אלישר: אנחנו מפרסמים מבחני תמיכות וגופים שונים פונים אלינו בבקשה לקבל תמיכות.

שלמה אלישר: עיקר השירותים שאנחנו נותנים באמצעות מבחני תמיכות זה השתתפות במימון שירותי עבודה סוציאלית.

שלמה אלישר: יש עשרות רבות של ארגוני נכים שאנחנו מממנים עבורם.

שלמה אלישר: זה השירות שאנחנו נותנים.

שלמה אלישר: אין לנו דרך לממן מנכ"ל וזה גם לא תפקידה של המדינה, לממן את תפקידו של המנכ"ל.

שלמה אלישר: זה תפקיד של עמותה ציבורית שצריכה דרך גביה של דמי חברות בתוך האגודה או דרך קבלת כספים ותמורות מגופים שונים.

שלמה אלישר: זה לא תפקיד המדינה לממן מנכ"ל.

שאול יהלום: תפקיד המדינה או לא תפקיד המדינה, זה יכול להיות נושא לוויכוח.

שאול יהלום: אני לא יודע למה מתפקיד המדינה לממן מנכ"ל ל"נתיני אילון" ולאגודת החרשים לא לממן מנכ"ל.

שאול יהלום: על זה אנחנו יכולים להתווכח.

שאול יהלום: בדרך כלל, כאשר מבקשים ממך במבחן התמיכות אתה מאשר גם תקורה.

שלמה אלישר: הם מקבלים 4% תקורה.

שאול יהלום: אלא מה?

שאול יהלום: כנראה שכאן העמותה היא לא בין העמותות הגדולות.

שאול יהלום: זה הכל ביצה ותרנגולת.

שאול יהלום: כמובן, שאם היה מנכ"ל הוא היה אוסף יותר תרומות.

שאול יהלום: אם היה אוסף יותר תרומות היתה יותר פעילות וכתוצאה מזה היתה יותר תקורה.

שאול יהלום: השאלה כאן היא אם אנחנו לא גוזרים על העמותה הזאת, שהיא חשובה ואתה בעצמך אומר, שאין תחרות.

שאול יהלום: אגודת החרשים, אתם עובדים אתה המון שנים.

שאול יהלום: דווקא הם עושים צעדי הבראה והם מבינים שהם צריכים לשנות את ההנהלה והוועד.

שאול יהלום: זאת אומרת, זו לא איזה עמותה עקשנית.

שאול יהלום: זו עמותה שרוצה להבריא את עצמה.

שאול יהלום: אם המשרד לא יעזור לה אז אף אחד לא יעזור לה.

שאול יהלום: השאלה, אם לא צריך לבוא, מעבר למבחני התמיכות ולעשות איזו שהיא תכנית חירום לשנתיים?

שאול יהלום: יכול להיות על חשבון התמיכות.

שאול יהלום: מדובר על משרה אחת רצינית של אדם בעל שיעור קומה ארגוני, שישקם את ארגון החרשים.

שאול יהלום: הלוואי והם היו משיגים תרומות.

שלמה אלישר: אני רוצה להביא דברים על דיוקם: לגבי עניין של מימון משכורת של מנכ"ל: אנחנו ממנים משכורות של מנהלי שירותים ואנשים שנותנים שירותים.

שלמה אלישר: כלומר, אם עמותה ציבורית כמו איל"ן למשל, מפעילה מעון לנכים בגילה, אז אנחנו ממנים את כל המערכת, כולל המנהל.

שלמה אלישר: אנחנו לא ממנים את המנכ"לים של העמותות.

שלמה אלישר: אין לי שום דרך חוקית לממן מנכ"ל של עמותה.

שלמה אלישר: כמו כן, המשרד שילם לאגודת החרשים 4.5% תקורה ובנוסף לזה, שילם את המשכורות של המערכת שהפעילה את מרכז תמיכה ותקשורת.

שלמה אלישר: כלומר, מבחינת המשרד אנחנו שילמנו לעמותה גם את האנשים שהקימו את המרכז וגם את התקורה.

שלמה אלישר: מכאן, צריך להבין שהיתה כאן התנהלות מאוד בעייתית ואני אומר זאת על דרך ההמעטה, ואי סדרים מאוד צורמים, שהם שהביאו למצבה של העמותה.

שלמה אלישר: אנחנו בוודאי לא שמחים לעניין הזה.

שלמה אלישר: לנו, באופן עקרוני, מאוד קשה לראות את מה שקורה עם העמותה.

שלמה אלישר: אנחנו לא יכולים להוציא אותה מהמצב הזה.

שלמה אלישר: אנחנו יכולים לסייע לה בבניה של תכנית הבראה כלכלית.

שלמה אלישר: אני יכול למשל לפנות לאפוטרופוס הכללי ולתת המלצה לעזור להם.

שלמה אלישר: אבל אין לי דרכים לעזור לארגון עצמו.

שלמה אלישר: אני יכול להפנות תרומות ייעודיות לחרשים ולהגיד, שאני מעדיף כרגע לתת את זה לארגון החרשים.

שאול יהלום: אני אומר, שהתפקיד של משרד הרווחה זה לשקם את העמותה הזאת, שתהיה חזקה וטובה.

שאול יהלום: הם מוכנים לתכנית, אז אין מי שיעשה את זה אם לא אגף השיקום במשרד הרווחה.

שאול יהלום: אבל לפעמים, אומרים שיש לנו מקרה יוצא מן הכלל, שצריכים במשך תקופה מוגבלת לשקם אותו כגוף ולהפך, יכול להיות שאתם צריכים להיות שותפים בבחירת המנכ"ל.

שאול יהלום: עד שגוף כמו אילן מוצא את המנכ"ל, אתה יודע בעצמך שזה לוקח זמן אבל אם הוא מוצא מנכ"ל טוב, הוא משתקם.

שלמה אלישר: אני מוכן לדאוג לסוגיה הזאת עם המחלקה המשפטית של המשרד ואני גם רוצה לומר, שאנחנו הצענו בפגישה האחרונה שהם יפחיתו את חברי ההנהלה, יכניסו אנשי ציבור גם מאוכלוסיית השומעים, כדי לעזור לאגודת החרשים להתמודד בצורה הרבה יותר טובה עם הבעיות שלהם.

שאול יהלום: יכול להיות שזה צריך להיות גם תנאי שלכם.

שאול יהלום: אתם יכולים להגיד: אנחנו מתחייבים לפנות לאפוטרופוס ואולי גם המשרד יעזור בחלק ובכלל, שעליהם לעשות דברים אלה ואחרים.

שאול יהלום: מר לוי, רצית להוסיף משהו?

דורון לוי: אני מאגודת החרשים.

דורון לוי: אני רוצה להגיד שאני מצוות החירום ואנחנו מודעים לבעיות הכלכליות הקשות של אגודת החרשים.

דורון לוי: אחת הסיבות לבעיות הכלכליות היא שאנחנו הלכנו להפגנה הגדולה לפני שנתיים ל-40 יום.

דורון לוי: אני בטוח, שאדוני זוכר את ההפגנה.

דורון לוי: אנחנו נלחמנו בשביל הזכויות של החרשים וההוצאות היו מאוד מאוד גדולות.

דורון לוי: זו אחת הסיבות לבעיה הכלכלית שלנו.

דורון לוי: כל ההישגים של ההפגנה מועברים לארגונים אחרים.

דורון לוי: אנחנו לא קיבלנו ממשרד הרווחה בזמן, הם הפסיקו לנו את שירותי התמיכה ב-30 ביוני ואנחנו צריכים לשלם למתורגמנים עד יולי.

דורון לוי: אין לנו כסף לשלם.

דורון לוי: אנחנו צריכים להוציא עוד חודש שלם בשביל מתורגמנים.

שאול יהלום: תודה.

שאול יהלום: אני מייד מסכם את הדברים.

שאול יהלום: חברתה כנסת סולודקין, בבקשה.

מרינה סולודקין: אני רוצה לחזור למטרה של הישיבה שלנו: איך לארגן את השירות החילופי לחרשים, בזמן שאין אגודה לחרשים ואין דברים אחרים.

מרינה סולודקין: אני לא שמעתי תשובה.

מרינה סולודקין: אני שמעתי הרבה דברים על מנכ"לים, על סיבות הקריסה של הארגון, על המדיניות של משרד העבודה והרווחה ורק דבר אחד לא שמעתי ואני לא רואה את האור בקצה המנהרה.

מרינה סולודקין: אז אני רוצה לשמוע, איך לקיים כאן ועכשיו שירותי תרגום לחרשים.

שאול יהלום: אני מבקש לסכם את הישיבה: אני חושב, שלא היה ויכוח על כך שארגון החרשים לא עמד בדרישות של ניהול מרכז התמיכה לשירותי התרגום והתמלול.

שאול יהלום: לכן, העמדה של משרד הרווחה, שיש לחפש גוף אחר היא עמדה צודקת.

שאול יהלום: יחד עם זאת, הוועדה מבקשת כמה דברים: שהגוף החדש ימצא במהירות האפשרית.

שאול יהלום: התחייב כאן ראש אגף השיקום, דוקטור אלישר, שזה ייעשה עד ה-15 באוגוסט.

שאול יהלום: אנחנו מבקשים, שזה יעשה עד כמה שאפשר בזמן מהיר יותר, כדי שהשירותים יינתנו מיידית לנזקקים להם.

שאול יהלום: במידה מסוימת, יש לוועדה ביקורת, האם אי אפשר היה ליצור מצב של המשכיות ואי הפסקה, למרות שעמדת משרד הרווחה היא שהדבר היה כמעט בלתי אפשרי.

שאול יהלום: הוועדה סבורה שאפשר היה לנקוט מאמצים לרציפות השירות, למרות התחלופה של נותניה.

שאול יהלום: יחד עם זאת, הוועדה רואה בקיום ארגון החרשים וקשריו הן עם משרדי הממשלה והן עם החרשים הכבדים, נושא חשוב מעין כמוהו ושיש לעשות הכל על מנת לחזק את ארגון החרשים ולתת לו את הכלים כדי שימשיך בפעילות מייצגת של החרשים בארץ.

שאול יהלום: יחד עם זאת, הוועדה שמעה כי ארגון החרשים עצמו החליף את הועד המנהל ומינה ועד מנהל של חירום כדי לשקם את הארגון.

שאול יהלום: הוועדה פונה למשרד הרווחה, מתוך אותה מטרה של החשיבות של קיום ארגון החרשים, במטרה להיכנס לעובי הקורה של רמת הניהול של הארגון ולסייע לו, כדי לעמוד על רגליו ולהגיע לניהול אופטימאלי, אם על-ידי פעילות פנימית של הארגון ואם על-ידי עזרה שהמשרד בדרכיו יאפשר זאת ולו גם לתקופה מוגבלת.

שאול יהלום: אנחנו סבורים, שחובה מוטלת על המשרד לסייע לארגון החרשים גם מבחינה תקציבית, מעבר למערך התמיכות על-פי הקריטריונים עד היום, כדי שהארגון יעמוד על רגליו, מה שלא נראה כרגע שהוא מסוגל לכך, אם לא תהיה לו עזרה לפחות לתקופה מוגבלת, מה גם, שדרך הניהול יכולה להיעשות בשיתוף משרד הרווחה.

שאול יהלום: כמו כן, משרד הרווחה מתבקש להטיל על איש מקצוע לבדוק את חובות ארגון החרשים שנוצרו בחודש האחרון, עם הפסקת ההקצבה כלפי נותני שירותי התרגום והתמלול, על מנת שאנשים שעבדו לא יפגעו.

שאול יהלום: בנוסף לכך, הוועדה רשמה לפניה את פניית דוקטור אלישר, ראש אגף השיקום, כי תהיה המשכיות של נותני השירותים וזה תנאי לארגון החדש, כדי שכל נותני השירותים שהיו עד היום יעברו לעבוד במסגרת מרכז התמיכה החדש שימצא.

שאול יהלום: אני חושב שסיכמנו את הכל.

שאול יהלום: אני מודה לכל הנוכחים ומקווה, שהזמן יזורז, כדי שהחרשים יקבלו מייד את אשר מגיע להם.

שאול יהלום: תודה רבה.